Abstraktné podstatné meno

Abstraktné podstatné meno (iné názvy: abstraktné substantívum, nehmotné podstatné meno/substantívum, abstraktum) je pomenovanie javov skutočnosti, ktoré existujú nesamostatne ako nesamostatné stránky (vlastnosti, schopnosti, deje) substancií, ale ktoré v myslení (abstrakciou) vyčleňujeme a chápeme ako samostatné. Patria medzi ne názvy:
 vlastností: skromnosť, nádeje,...
 dejov a stavov: úvaha, plavba, choroba,...
 výsledkov deja: súpis, výzdoba, myšlienka,...
 priestorových a časových javov a vzťahov: priestor, čas, dnešok, večnosť,...
 najvšeobecnejších poznávacích kategórií: skutočnosť, pravda, vzťah, problém,...

Veľkú väčšinu abstraktných substantív tvoria odvodené slová, motivované slovesami a adjektívami. 
Porovnaj prípony:
 motivované slovesami:
 -ka: bitka, prechádzka, prehliadka,...
 -ačka: poľovačka, oberačka, naháňačka,...
 -nie, -tie: poznanie, stretnutie, starnutie,...
 -ba: údržba, voľba, plavba,...
 -ot: dupot, hrmot, chichot,...
 -a: výzva, príprava, náhrada,...
 -0: let, skok, stisk,...
 motivované adjektívami:
 -osť: tvrdosť, vlhkosť,...
 -ota: hustota, milota,...
 -stvo: zúfalstvo, bohatstvo,...
 -oba: hniloba, chudoba, staroba,...

Hranica medzi abstraktami a konkrétami je relatívna. Pri mnohých abstraktách sa zúžil pôvodný abstraktný význam, takže slovo má aj pôvodný, aj zvecnený význam, napr. jedenie (dej jedenia i jedlo), viazanie (činnosť i prostriedok, napr. na lyžiach), sladkosť (vlastnosť i sladká vec).

Zdroje 
 ORAVEC, Ján - BAJZÍKOVÁ, Eugénia - FURDÍK, Juraj. Súčasný slovenský jazyk. Morfológia. 1. vyd. Bratislava : SPN, 1984. 232 s.
 PAULINY, Eugen. Slovenská gramatika. 1. vyd. Bratislava : SPN, 1981. 328 s.
 DVONČ, Ladislav. Dynamika slovenskej morfológie. 1. vyd. Bratislava : VEDA, 1984. 124 s.
 DAROVEC, Milan - PALKOVIČ, Konštanín. Seminárne cvičenia zo slovenskej morfológie. 2. vyd. Bratislava : Univerzita Komenského, 1992. 88 s.
Slovné druhy